เอไอเอสถูกข่าวลือถล่มซ้ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ยันจ่ายปันผล8.30บาทเทมาเซกยังไม่ทิ้งบิ๊กเดินสายแจงบลจ./แบงก์โพสต์ทูเดย์ — แอดวานซ์ อินโฟร์ เซอร์วิส ดิ่งแรงตามข่าวลือ บริษัทปฏิเสธข่าวงดปันผลเทมาเซกขายทิ้ง ผู้บริหารรับเดินสายคุยกับบลจ. ธนาคาร
หุ้นกลุ่มชินคอร์ปยังซวนเซติดต่อเป็นวันที่ 4 โดยเฉพาะบริษัทแอดวานซ์ อินโฟร์ เซอร์วิส หรือเอไอเอส (ADVANC) ถูกถล่มหนักต่อ วันที่ 5 มี.ค. ราคาหุ้นหายไป 4.50 บาท หรือ 5.54% ท่ามกลางมูลค่าการซื้อขายมากที่สุดของวัน 2,398 ล้านบาท แม้ว่าผู้บริหารบริษัทได้เดินสายชี้แจงข้อมูลให้บริษัทหลักทรัพย์จัดการกองทุนรวม (บลจ.) แล้วก็ตาม 
ทั้งนี้ รวม 4 วัน (25 มี.ค.) บริษัท ไทยคม (THCOM) หุ้นวูบหนักสุด 27.27% เหลือ 4.40 บาท ตามด้วย ADVANC ทรุด 11.25 บาท หรือ 12.78% เหลือ 76.75 บาท ซึ่งปรับตัวลงแรงกว่าเงินปันผลที่บริษัทจะแจกผู้ถือหุ้น 8.30 บาท/หุ้น และบริษัท ชิน คอร์ปอเรชั่น (SHIN) ลดลง 8.62% ปิดที่ 26.50 บาท 
ด้านบริษัทชี้แจงต่อตลาดหลักทรัพย์กรณีที่มีข่าวลือในห้องค้า และมีผู้โทรศัพท์สอบถามมายังบริษัทจำนวนมากว่าบริษัทจะงดการจ่ายเงินปันผลนั้น บริษัทขอยืนยันว่าจะยังคงจ่ายเงินปันผลตามมติคณะกรรมการบริษัท 
นายวิเชียร เมฆตระการ หัวหน้าคณะเจ้าหน้าที่ผู้บริหาร ADVANC ยอมรับว่า 2 วันที่ผ่านมา บริษัทได้เดินทางไปอธิบายและทำความเข้าใจกับนักลงทุนสถาบันในประเทศมาตลอด รวมถึงธนาคารพาณิชย์ และนักลงทุนรายย่อยที่โทรศัพท์เข้ามาสอบถามข้อมูล 
“เราอธิบายจุดยืนว่าทำทุกอย่างให้ถูกต้องตามกฎหมาย และบริษัทไม่ได้มีอะไรเข้าไปเกี่ยวข้องกับคำตัดสินด้วย ส่วนหุ้นที่ยังปรับตัวลง ก็ขึ้นอยู่กับการตัดสินใจของผู้ลงทุน”
นายวิเชียร กล่าวต่อว่า บริษัทไม่อยากพูดหรือทำอะไรมาก เพราะอาจจะกลายเป็นหมิ่นศาล และยังไม่สามารถประเมินมูลค่าความเสียหายได้ แต่ทีมกฎหมายของบริษัทมีแผนสำรองแผนเอแผนบีแล้ว รวมถึงมีที่ปรึกษาข้างนอกร่วมด้วย
สำหรับการดำเนินธุรกิจก็คงเดินหน้าต่อไป เช่น การขอเลขหมายโทรศัพท์ระหว่างประเทศ (โรมมิง) อีก 5 หมื่นเลขหมายจากบริษัท ทศท. 
นายวิเชียร กล่าวต่อว่า ช่วงเช้าวันที่ 5 มี.ค. มีการประชุมผู้ถือหุ้นแต่ไม่ได้พูดถึงกรณีที่กลุ่มเทมาเซกจะขายหุ้นบริษัทออกอย่างที่เป็นข่าว
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยข้อมูลการซื้อขายหุ้นของผู้บริหาร พบว่า ก่อนวันตัดสินตัดสินคดียึดทรัพย์ วันที่ 26 ก.พ. นั้น ผู้บริหาร SHIN เทขายหุ้นออกมารวม 191,413 หุ้น รวมเป็นเงิน 5,600,977 บาท อาทิ น.ส.นิจจนันท์ แสนทวีสุข และนายคิมห์ สิริทวีชัย 
สำหรับภาวะตลาดหุ้นในวันสุดท้ายของสัปดาห์ ตลาดหุ้นไทยปรับตัวลงเพียงตลาดเดียวในเอเชีย ดัชนีปิดที่ 723.96 จุด ติดลบ 6.86 จุด หรือ 0.94% มูลค่าซื้อขายรวม 21,887 ล้านบาท แม้นักลงทุนต่างชาติยังคงซื้อสุทธิถึง 2,297 ล้านบาท